Generalforsamling på 1-2-3

Skal du på generalforsamling for første gang? Eller er det lenge siden du var på forrige generalforsamling? Dette dokumentet inneholder praktisk informasjon om generalforsamlingen, hva en generalforsamling er og hva som skjer der.

# Hva er en generalforsamling?

En generalforsamling er en organisasjons øverste beslutningsorgan. Her bestemmes organisasjonens politikk og satsningsområder.

På Unge funksjonshemmedes generalforsamling bestemmes det hva Unge funksjonshemmede skal mene, hva vi skal jobbe for og hvem som skal styre organisasjonen frem til neste generalforsamling.

# Hvem deltar på Unge funksjonshemmedes generalforsamling?

Representanter fra Unge funksjonshemmedes medlemsorganisasjoner deltar på generalforsamlingen. Representantene er delt inn i to grupper, ***delegater*** og ***observatører***. Delegater har talerett, forslagsrett og stemmerett. Observatører har talerett og forslagsrett.

Medlemsorganisasjonene er delt inn i 3 kategorier. Hver kategori har et bestemt antall delegater og observatører. Hver medlemsorganisasjon kan møte med dette antallet delegater og observatører.

# Hvorfor skal min organisasjon delta?

Generalforsamlingen er den viktigste møteplassen for Unge funksjonshemmedes medlemsorganisasjoner. Generalforsamlingen er stedet hvor din organisasjon kan si hva som er viktig for dere, og dere kan påvirke hva Unge funksjonshemmede skal jobbe med de neste årene. Du og din organisasjon kan foreslå hvordan Unge funksjonshemmede kan jobbe med det som er viktig for dere på best mulig måte.

# Hva skal vi snakke om på generalforsamlingen?

Hva som er planen for generalforsamlingen og hvilke saker det skal snakkes om på generalforsamlingen står i ***sakspapirene***. Sakspapirene inneholder informasjon om hvordan møtet skal foregå og hvilke saker som skal behandles under generalforsamlingen. Sakspapirene er mange dokumenter satt sammen til ett stort dokument.

Sakspapirene består av følgende dokumenter:

* Konstituering av generalforsamlingen
* Årsmeldinger, beretninger og regnskap
* Vedtektsendringer
* Fastsettelse av prinsipprogram
* Fastsettelse av arbeidsprogram
* Kontingent
* Budsjett
* Innkomne saker
* Uttalelser
* Valg

# Hvordan foregår generalforsamlingen?

Generalforsamlingen er godt planlagt og delt opp i flere deler. Kort fortalt begynner generalforsamlingen med at styret forteller hva som har skjedd i organisasjonen siden forrige generalforsamling. Deretter brukes mesteparten av tiden på at representantene på generalforsamlingen diskuterer hva Unge funksjonshemmede skal mene av politikk og hva organisasjonen skal jobbe med frem til neste generalforsamling. Til slutt velger generalforsamlingen nytt styre.

Under følger en beskrivelse av hva som skjer i hvilken rekkefølge på generalforsamlingen.

## Godkjenning av innkalling

Først skal generalforsamlingen godkjenne at alt har gått riktig for seg når innkallingen til møtet ble sendt ut. Eksempelvis at representantene har mottatt sakspapirene, og at informasjon og påmelding skjedde innen fristene som står i vedtektene.

## Konstituering

Det neste som skjer er at møtet konstitueres. Dette innebærer at generalforsamlingen godkjenner at alle som er til stede har rett til å være der, og velger blant annet hvem som skal lede møtet.

## Fastsetting av forretningsorden og dagsorden

Reglene for generalforsamlingen kalles forretningsorden, og bestemmes av generalforsamlingen. Forretningsorden beskriver blant annet hvordan representantene kan melde seg til å snakke, hvor lang tid hver person har til å si det man ønsker, og reglene for å stemme over saker. Reglene foreslås på forhånd og er basert på erfaringer fra tidligere generalforsamlinger.

Det er lurt å ha lest forretningsorden før møtet starter. Forretningsorden setter også fristen for å levere inn forslag til alle saker det skal stemmes over.

Dagsorden er den foreslåtte timeplanen for møtet.

## Beretninger fra styret, revisor (inkludert årsregnskap) og kontrollkomité

Møtet er nå formelt i gang, og diskusjon av saker kan begynne. Først legger styret frem ***styrets beretning***. Den beskriver hva organisasjonen har blitt gjort siden forrige generalforsamling, og vil fokusere på om styret har klart å gjennomføre det som ble bestemt på forrige generalforsamling. ***Årsregnskapet og revisors beretning*** forteller om aktiviteten i organisasjonen har blitt gjennomført innenfor budsjettet som generalforsamlingen bestemte ved forrige generalforsamling. ***Kontrollkomiteens beretning*** forteller hvordan kontrollkomiteen vurderer den økonomiske situasjonen i organisasjonen, og om aktiviteten er i tråd med vedtektene og det som ble bestemt på forrige generalforsamling.

## Vedtekter

Det første som bestemmes på generalforsamlingen er om vedtektene skal endres. ***Vedtektene*** er Unge funksjonshemmedes ‘grunnlov’, og beskriver blant annet hvem som kan bli medlem av organisasjonen, og hvem som har rett til å være med å bestemme. Selv om vedtektene formelt sett er det første som vedtas, diskuterer man ofte andre saker før man bestemmer vedtektene.

## Prinsipprogram og arbeidsprogram

Etter at vedtektene er bestemt, stemmer generalforsamlingen over hvilken politikk Unge funksjonshemmede skal ha. ***Prinsipprogrammet*** beskriver hva organisasjonen mener om ulike saker. Ettersom man ikke har kapasitet til å jobbe med alt organisasjonen mener noe om, definerer ***arbeidsprogrammet*** hva organisasjonen skal prioritere å jobbe med frem til neste generalforsamling. Generalforsamlingen bruker som regel mest tid til å diskutere prinsipprogrammet og arbeidsprogrammet. Husk også fristen for endringsforslag!

## Kontingent og budsjett

Når generalforsamlingen har bestemt hva Unge funksjonshemmede mener, og hva man skal prioritere i årene som kommer, må man bestemme hvor mye penger man har til å gjennomføre arbeidet. ***Kontingenten***, som er medlemsavgiften i Unge funksjonshemmede, påvirker størrelsen på organisasjonen budsjett. I tillegg kan organisasjonen får inntekter fra andre steder. ***Budsjettet*** beskriver hvor mye man forventer å få i inntekter, og hvor mye man ønsker å bruke på de ulike aktivitetene, som er utgifter for organisasjonen.

## Valg

Det siste som skjer, er at generalforsamlingen bestemmer hvem som skal være ansvarlige for å gjennomføre arbeidet i året som kommer. Det velges både leder, nestleder, styremedlemmer, kontrollkomité, valgkomité og revisor. ***Valget*** gjør at generalforsamlingen bestemmer både hvem som skal gjennomføre arbeidet, og hvem som skal kontrollere at arbeidet blir gjennomført slik generalforsamlingen har bestemt.

# Ikke få panikk!

Å delta på en generalforsamling kan virke både skummelt og overveldende. Det er mye informasjon og dokumenter som sendes ut og mange saker som skal diskuteres. For å kunne forstå mest mulig av det som skjer på generalforsamlingen er det lurt å være forberedt. Les gjennom sakspapirene, så vet du hva det skal snakkes om under generalforsamlingen. Sakspapirene sendes ut til alle som skal delta i god tid før generalforsamlingen.

Om du er forvirret, ikke har forstått hva som skal foregå eller har et spørsmål - ikke nøl med å spørre!

For Unge funksjonshemmede er det viktig at nettopp du og din organisasjon deltar på generalforsamlingen, og vi ønsker å hjelpe deg med å forstå hva som skjer, hvilke saker som skal diskuteres og alt annet du måtte lure på.